Poésies de Marie de France (Roquefort)/Fable LXIX
# Poésies de Marie de France (Roquefort)/Fable LXIX

### FABLE LXIX.

Ci nus racunte du Liun K’un Vileins prist à cumpaignun ; Entre yaus cuntèrent lor paraige Si parlèrent de lur lingnaige. Li Lions dit : fix suis à Roi, Fist li Vileinz, vien ore od moi. A un mur sunt andoi venu Illuc a le Lions wéu Desuz la pieire une pointure, Cum un Vilein par aventure10

Od sa hache oscist un Liun. Si appela sun cunpaignun : Qui fist ceste samblanche ci, Huns ou Lions, itant me di ? Ce fu uns Huns, dist li Vileinz, Od ses engienz et à ses meinz. Dunt a le Liuns respundu, C’est à tut pueple cunnéu Que Huns set taillier è pourtrère, Mes li Lions nel’ set pas fère20 Ore en iruns enssemble ça ; Li Vileinz vet, si l’enmena A un castel de l’Emperor. Enssi avint qu’a icel jor Que il aveit jugié en plait Uns Barun ki li ot meffait ; Pruvez esteit de traïsun, Sel’ fit geter à sun Liun, Qui lunc-tans ot esté gardez

Dedenz sa cort encaanez,30 Cil l’ochist tut esne-le-pas, Ainc ne garda armes ne dras. Le Lions à-tant s’en départ, E li Vileinz cui moult iert tart Qu’il s’en fuissent d’illec turné En la gastine sunt entré. Parmi les landes trespassèrent Un autre Liun encuntrèrent ; A chestui dist qu’il fait desroi Qant maine le Vilein od soi40 Qui set la fosse aparailler, Là ù il purreient trabuskier. Autresi firent si parent Jà l’ocirra s’il li consent ; Li Liuns dist qu’il se gardast Ne soffrereit qu’hum le tuchast, Car il est od mei venus là.

Li Vileinz l’ot sel’ mercia, Moult par l’en set, ce dit, bun gré ; Li Liuns li ad demandé50 Si li sanbloit cum einz out fet, Dit li Vilainz autrement vet ; Jeo te dis bien, fet li Liuns, Ainz que nus fuisienz cumpaignuns, Tu me mustraz une painture Sor une pierre d’aventure ; Jeo t’ai puis voire euvre mustrée, A descuvert l’as égardée.

Par essample woel aprenre Que nuz ne deit nient entendre,60 A Fables qui sunt des mençunges N’a pointure qui samblent sunges ; C’est à creire dunt en veit l’uevre, Que la vérité en descuevre.

* ↑ La Fontaine, liv. III, fab. 10. Le Lion abattu par l’Homme. AEsop., fab. 220. Phædr. append. Burm., fab. 25. Romul. Nilant., lib. IV, fab. 44, Homo et Leo. Anon. Nil., fab. 52.
* ↑ Ils parlèrent de leur race, de leur famille, de leur parenté.
* ↑ Dit moi, si ce fut un homme ou un lion celui qui fit ce tableau.
* ↑ Avec ses outils (pinceaux) et ses mains.
* ↑ Taillier, sculpter ; pourtrère, peindre.
* ↑ Assemblée, parlement, tribunal.
* ↑ Enchaîné.
* ↑ Sur-le-champ.
* ↑ Désert, solitude, lieu inculte.
* ↑ Faute, indiscrétion, sottise.
* ↑ Le surprendre, le faire tomber.
* ↑ Le Villain l’ayant entendu, le remercia.
* ↑ Depuis je t’ai montré une chose vraie.
* ↑ C’est en examinant les choses avec attention que l’on parvient à découvrir la vérité.
* ↑ Li Vilains dist vien ça od moi.
* ↑ Fit li Lions, car le me di.
* ↑ Sel’ fist sakier hors de prison.
* ↑ En la gaudine sont alé.
* ↑ Li Lyon dist qu’il l’escharnist, Ne soffriroit qu’il l’ochesist, Por nule riens ni penssast jà, Li Vileinz moult l’en mercia.
